REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/299-16

14. decembar 2016. godine

B e o g r a d

ZAPISNIK

SEDME SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 13. DECEMBRA 2016. GODINE

Sednica je počela u 12 časova i 5 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Radmilo Kostić, Jelena Mijatović, Zoran Bojanić, Snežana R. Petrović, Ivan Manojlović i Vladimir Marinković.

Sednici su prisustvovali zamenici odsutnih članova Odbora: Stanislava Janošević (zamenik člana Odbora Dragomira Karića), Snežana Paunović (zamenik člana Odbora Novice Tončeva) i Aleksandar Stevanović (zamenik člana Odbora Branislava Mihajlovića).

Sednici je prisustvovala Nataša St. Jovanović, zamenik prisutnog člana Odbora Snežane R. Petrović.

Sednici nisu prisustvovali članovi Odbora: Tomislav Ljubenović, Dejan Nikolić, Ivan Kostić, Gorica Gajić, Vojislav Vujić i Zdravko Stanković, niti njihovi zamenici.

Na poziv predsednika Odbora, sednici je prisustvovala Andrijana Jovanović, zamenik predsednika Komisije za javno-privatno partnerstvo, poverenik Vlade.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o javno-privatnom partnerstvu i koncesijama, koji je podnela Vlada (broj 011-3196/16 od 6. decembra 2016. godine), u načelu;

2. Razno.

Prva tačka dnevnog reda - **Razmatranje Predloga zakona o izmenama i dopunama Zakona o javno-privatnom partnerstvu i koncesijama, u načelu**

Odbor je razmotrio Predlog zakona o izmenama i dopunama Zakona o javno-privatnom partnerstvu i koncesijama u načelu i na osnovu člana 156. stav 3. Poslovnika Narodne skupštine podneo Izveštaj Narodnoj skupštini.

U uvodnim napomenama, Andrijana Jovanović, zamenik predsednika Komisije za javno-privatno partnerstvo, poverenik Vlade, je istakla da su osnovni razlozi za predlaganje izmena i dopuna Zakona detaljnije regulisanje pojedinih odredaba zakona, uvođenje bolje fiskalne i finansijske kontrole projekata javno-privatnog partnerstva i koncesionih projekata i usklađivanje sa regionalnom, evropskom i međunarodnom praksom. Zakon je prvi put donet 2011. godine i stečeno je određeno iskustvo u implementaciji ove vrste projekata. Realizacija infrastrukturnih projekata duže traje, veće su vrednosti i efekti se sagledavaju posle dužeg vremenskog perioda. Važno je da zakonodavni okvir bude adekvatno prilagođen, u pogledu efikasne kontrole i nadzora nad realizacijom ovih ugovora. Predlogom zakona se vrši razgraničavanje sa drugim sektorskim propisima koji detaljnije regulišu neke oblasti, budući da se zakon odnosi na sve delatnosti koje mogu biti od opšteg interesa. Projektne dokumentacije za projekte javno-privatnog partnerstva su vrlo kompleksne, pa se u praksi ukazala potreba za preciziranjem i detaljnim pojašnjavanjem pojedinih odredaba Zakona u odnosu na zakone koji regulišu javnu svojinu, javne nabavke, budžetski sistem. Dopunjene su odredbe Zakona koje se odnose na realizaciju ugovora, odnosno koncesionih akata, ukoliko ne dođe do ostvarivanja javnog interesa, odnosno efikasnog korišćenja javnih sredstava kroz projekat javno-privatnog partnerstva.

U diskusiji su postavljena pitanja:

- koliko projekata javno-privatnog partnerstva se trenutno sprovodi;

- kakvi su rezultati i koliko su dugoročno održivi;

- šta je najveća prepreka zaključivanju većih ugovora jano-privatnog partnerstva na regionalnom i nacionalnom nivou;

- da li će se usvajanjem Predloga zakona stvoriti uslovi za povećanje broja krupnijih projekata koji će se realizovati kroz ugovore javno-privatnog partnerstva.

U odgovoru na postavljena pitanja, izneto je da je Komisija za javno-privatno partnerstvo do sada odobrila 41 projekat, od čega je 14 projekata javno-privatnog partnerstva sa elementima koncesije. Projekti su lokalnog karaktera, predlagači projekata su jedinice lokalne samouprave ili javna preduzeća na nivou lokalnih samouprava. Na veb sajtu Komisije za javno-privatno partnerstvo je objavljen spisak svih projekata, a u Registru javnih ugovora, koji se nalazi na Portalu javnih nabavki, nalaze se svi potpisani ugovori. Trenutno se u Registru nalazi 17 ugovora od odobrenih 41. Broj se konstantno menja zbog određenog vremenskog perioda nakon odobravanja projekta potrebnog za sprovođenje tenderske procedure, odabira privatnog partnera i potpisivanja ugovora, nakon čega se ugovor dostavlja u Registar. Određen broj projekata je tek odobren ili se nalazi u tenderskoj proceduri, pa će se Registar u narednom periodu dopuniti potpisanim ugovorima. Najveći broj projekata javno-privatnog partnerstava i koncesija u Srbiji je u oblasti komunalnih delatnosti, gradskog i prigradskog prevoza putnika, izgradnje i održavanja putne infrastrukture, kanalizacionih mreža, prečišćavanja voda, led rasvete, grejanja škola i dr. Intencija Predloga zakona je da se i veliki projekti od nacionalnog interesa usmere ka javno-privatnom partnerstvu, a kompleksnost infrastrukturnih projekata, nedovoljno iskustvo u njihovoj realizaciji, potreba zaštite velikih projekata od finansijskih rizika i nedovoljni kapaciteti kada je u pitanju poznavanje ovog koncepta su bili razlozi što ih nije bilo više do sada.

U diskusiji su učestvovali Vladimir Marinković i Andrijana Jovanović.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o javno-privatnom partnerstvu i koncesijama u načelu.

Za izvestioca Odbora na sednici Narodne skupštine jednoglasno je određena Snežana B. Petrović, predsednik Odbora.

Druga tačka dnevnog reda **– Razno**

Predsednik Odbora je obrazložila proceduru imenovanja člana Komisije Vlade za sprovođenje konkursa za izbor direktora javnih preduzeća. Ministar privrede je uputio dopis kojim je obavestio da je potrebno da Odbor imenuje jednog člana Komisije Vlade za sprovođenje konkursa za izbor direktora. Članom 32. Zakona o javnim preduzećima („Službeni glasnik RS“, broj 15/16) propisano je da Komisija Vlade za sprovođenje konkursa za izbor direktora, koja sprovodi javne konkurse za izbor direktora javnih preduzeća, ima pet članova, od kojih je jedan član predsednik Komisije. Članom 36. Zakona propisano je da predsednika i dva člana imenuje Vlada, na period od tri godine, jednog člana imenuje odbor Narodne skupštine nadležan za poslove privrede, na period od tri godine i jednog člana imenuje Vlada za svako pojedinačno imenovanje direktora. Odluku o sprovođenju javnog konkursa za izbor direktora javnog preduzeća čiji je osnivač Republika Srbija donosi Vlada, na predlog ministarstva nadležnog za poslove privrede. S obzirom da predsednik i članovi Komisije ne mogu biti narodni poslanici, poslanici u skuštini autonomne pokrajine ili odbornici, kao ni postavljena lica u organima državne uprave, predsednik je obavestila da je uputila dopis predsednicima svih poslaničkih grupa u Narodnoj skupštini s molbom da Odboru dostave predloge kandidata za člana Komisije, sa biografijom i izjavom kandidata o prihvatanju kandidature, najkasnije do 20. decembra 2016. godine, kako bi Odbor mogao da ispuni obavezu i imenuje jednog člana Komisije Vlade za sprovođenje konkursa za izbor direktora.

Predsednik Odbora je informisala Odbor da je Svetska trgovinska organizacija uputila poziv za učešće dva predstavnika Narodne skupštine Republike Srbije na radionici o Regionalnoj  trgovini, za parlamentarce iz zemalja Centralne i Istočne Evrope, Centralne Azije i Kavkaza (CEECAC), koja će se održati od 21. do 23. februara 2017. godine, u Beču, Austrija. Radni jezik radionice je engleski. Poziv je dostavljen Odboru za privredu, regionalni razvoj, trgovinu, turizam i energetiku preko Odeljenja Narodne skupštine za spoljne poslove. Krajnji rok za prijavu je sreda, 14. decembar 2016. godine. Sve troškove snosi organizator.

Odbor je jednoglasno odredio dr Aleksandru Tomić, zamenika predsednika Odbora i prof. dr Vladimira Marinkovića, člana Odbora za učešće na radionici STO o Regionalnoj  trgovini, za parlamentarce iz zemalja Centralne i Istočne Evrope, Centralne Azije i Kavkaza (CEECAC).

U diskusiji su učestvovali Snežana B. Petrović, Aleksandra Tomić i Vladimir Marinković.

Sastavni deo ovog zapisnika čini tonski snimak sednice Odbora.

Sednica je zaključena u 12 časova i 33 minuta.

SEKRETAR PREDSEDNIK

Snežana B. Petrović